అప్పటి ముచ్చట్లు
  పవన్‌ ‘ఐ లవ్‌ యూ’ చెబితే.. 
ప్రేమ ఓ అలౌకిక భావన. గాలి పీల్చడం ఎంత సహజమో, ఎప్పుడో ఒకప్పుడు ప్రేమలో పడడం కూడా అంతే సహజం. అందులోనూ ‘తొలిప్రేమ’ సమ్‌థింగ్‌ స్పెషల్‌. ప్రతి ఒక్కరికీ తొలి ప్రేమ అనుభవాలుంటాయి. ఓ అమ్మాయో, అబ్బాయో నచ్చడం, మూగగా ఆరాధించడం, ఆ మాట చెప్పలేక సతమతమవ్వడం.. ఇవన్నీ ఆ తరవాత కాలంలో తలచుకుంటే భలే బాగుంటాయి. పవన్‌ కల్యాణ్‌కీ అలాంటి అనుభవం ఉంది. పవన్‌ కల్యాణ్‌... కల్యాణ్‌గా ఉన్నప్పుడు అంటే సినిమా హీరో కాకముందు మాట ఇది. ఆయన మద్రాసులో కంప్యూటర్‌ క్లాసులకు వెళ్తున్న రోజులు. తనతో పాటు ఓ అందమైన అమ్మాయి కంప్యూటర్‌ క్లాసులకు వచ్చేదట. పవన్‌తో చాలా క్లోజ్‌గా మాట్లాడేదట. బ్యాచ్‌ ముగుస్తున్న కొద్దీ... వాళ్లిద్దరి మధ్య చనువు పెరగడం మొదలైంది. కల్యాణ్‌ స్నేహితులు మాత్రం ‘ఇది ఫ్రెండ్‌షిప్‌ మాత్రమే కాదు.. ప్రేమ కూడా.. నీ మనసులో మాట చెప్పేయ్‌’ అంటూ ప్రోత్సహించారు. పవన్‌కి మాత్రం మనసులో అలాంటి భావాలేం లేవు. కానీ స్నేహితులు అంతగా చెబుతుంటే.. ‘ఇది ప్రేమేనేమో’ అనుకుని.. ‘ఐ లవ్‌ యూ’ చెప్పడానికి రెడీ అయిపోయాడు. అందుకు ముహూర్తం కూడా చూసుకున్నాడు. ఇష్టపడుతున్న అమ్మాయి దగ్గరకు వెళ్తున్నప్పుడు ఏదో ఓ ప్రత్యేకత ఉండాలి కదా? అందుకే ఇంట్లో ఎవరూ వాడకుండా పక్కన పడేసిన డొక్కుకారుని బయటకు తీసి, శుభ్రం చేశాడట. అప్పటికి ఆ అమ్మాయికి ఉద్యోగం కూడా వచ్చేసింది. ఆఫీసు వరకూ ఆ డొక్కు కారులోనే వెళ్లి.. ‘నిన్ను ఇంటి దగ్గర డ్రాప్‌ చేస్తా’ అని ఆ అమ్మాయిని ఎక్కించుకుని కొంత దూరం వచ్చాక.. మధ్యలో కారు ఓ చోట ఆపి.. తన మనసులోని మాట ఇబ్బంది పడుతూనే చెప్పేశాడట. అదంతా ఓపిగ్గా విన్న అమ్మాయి.. ‘అసలు ప్రేమంటే ఏమిటనుకున్నావ్‌? ఈ వయసులో ప్రేమేంటి’ అంటూ క్లాసు పీకిందట. ‘ఆ సమయంలో ఆ అమ్మాయి మా క్లాస్‌ టీచర్‌లా కనిపించింది. అన్ని క్లాసులు పీకింది..’ అంటూ ఓసారి తన తొలిప్రేమ సంగతుల్ని గుర్తు చేసుకున్నారు పవన్‌.
Tags :